અમદાવાદ: મહેસાણા ઉનાવા હાઇ વે પર એક હોટલ પાસે એક જ કોમનાં બે જૂથો વચ્ચે જોરદાર અથડામણ થતાં તલવારો અને ધારિયાં ઉછળતાં સનસનાટી મચી ગઇ હતી. આ અંગેની વિગત એવી છે કે મહેસાણા ઉનાવા રોડ પર બસેરા હોટલ પાસે ખુલ્લી જગ્યામાં કેબિન મૂકવા બાબતે સન્નુ બચુભાઇ મીર અને સજજાદ આશિકમિયાં સૈયદ વચ્ચે ઝઘડો થતાં જોત જોતામાં બંનેના પરિવારના ટોળા એકઠાં થઇ ગયાં હતાં અને સામ સામે તલવારો અને ધારિયાંથી હુમલા કરાતાં નાસભાગ મચી હતી. દરમિયાનમાં પથ્થરમારો પણ કરવામાં આવતાં ભયનો માહોલ ઊભો થયો હતો.